Voormalige munisipale bestuurder van bedrog verdink(Foto verskaf deur die Valke) Pogisho Patrick Shikwane (51), die voormalige munisipale bestuurder van die Bojanala-distriksmunisipaliteit (Rustenburg) in Noordwes, is in hegtenis geneem op aanklag van oortreding van die Wet op die Bestuur van Munisipale Finansies (MFMA). Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke), sê Shikwane het Maandag in die Rustenburgse landdroshof verskyn en is vrygelaat op borgtog van R10 000. “Die beskuldigde word daarvan verdink dat hy op 8 Desember 2017, terwyl hy as munisipale bestuurder waargeneem het, onreëlmatig ŉ maatskappy genaamd Big Time Strategic Consultants aangestel het. Die maatskappy sou IT-kommunikasie-ouditdienste verskaf en ŉ IT-kommunikasiestrategie vir die munisipaliteit ontwikkel ter waarde van meer as R2,4 miljoen.” Big Time Strategic Consultants is in daardie stadium aangestel om dieselfde dienste te verskaf aan die Moses Kotane-munisipaliteit. “Die beskuldigde het na bewering geskrewe toestemming ontvang om die betrokke kontrak van die Moses Kotane-munisipaliteit oor te erf, kragtens regulasie 32 van 2005 van die Regulasies oor Munisipale Verskaffingskettingbestuur.” Die dienste is egter nie aan die Bojanala-munisipaliteit gelewer nie, al is die R2,4 miljoen onwettig aan die maatskappy oorbetaal. “Die beskuldigde staan tereg op twee aanklagte van die oortreding van die MFMA. Die munisipaliteit het ook nie in daardie stadium begroot vir die dienste nie en ŉ soortgelyke diens is reeds deur die munisipaliteit bekom. Die beskuldigde het dus versuim om seker te maak dat die munisipaliteit se hulpbronne doeltreffend en ekonomies aangewend word. Hy het na bewering ook versuim om die beleid rondom verskaffingskettingbestuur toe te pas.” Intussen het Nqobile Sithole (39), voormalige munisipale bestuurder vir Rustenburg-munisipaliteit ook in die hof verskyn en haar saak is tot 4 November 2022 uitgestel vir konsultasie.